**บทที่ 1**

**บทนำ**

**1.1 ความสำคัญและที่มาของปัญหา**

 ด้วยพระบารมีอันยิ่งใหญ่ของพระบาทสมเด็จพระเจ้าอยู่หัวในรัชกาลปัจจุบันที่ทรงมีแก่ พสกนิกรชาวไทยพระองค์ได้มีพระราชดำรัสชี้แนะเป็นแนวทางในการแก้ไขปัญหาวิกฤติทางสังคม และกอบกู้เศรษฐกิจที่สมบูรณ์แบบและสมสมัยในยุคโลกาภิวัตน์ และทุกระดับชั้นในโครงสร้างของ สังคม เริ่มตั้งแต่ปัจเจกชน สู่ครอบครัว ชุมชน สังคม และความมั่นคงของประเทศ นั้นคือ แนวทาง ในการดำเนินชีวิตโดยยึดหลักเศรษฐกิจพอเพียง และหลักการพึ่งตนเอง ซึ่งเป็นทางสายกลางในการดำเนินชีวิตโดยยึดถือความพอเพียง พออยู่พอกิน หมายถึง ความพอประมาณในปัจจัย 4 สามารถอุ้มชูตนเองได้ มีข้าวปลาอาหารไว้เพื่อเลี้ยงตนเองและครอบครัวได้ตลอดทั้งปี สามารถปลูกข้าว ปลูกผัก เลี้ยงเป็ด ไก่ ปลา ในพื้นที่ของตนเอง เพื่อเป็นการลดค่าใช้จ่าย ส่วนที่ เหลือจากการบริโภคในครัวเรือนแล้วจึงนำไปขายเพื่อเป็นการเพิ่มรายได้ เพียงแค่นี้ทุกคนสามารถ ที่จะพึ่งตนเองได้ เศรษฐกิจพอเพียงจึงเป็นการวางรากฐานและสร้างความสมดุลให้กับชีวิตสังคมได้อย่างเข้มแข็งและมั่นคง กอปรกับนโยบายของรัฐบาลและแผนพัฒนา ฯ ฉบับที่ 8 ที่ปรับเปลี่ยนกระบวนทัศน์การพัฒนาเศรษฐกิจและสังคมแห่งชาติไปที่ประชาชนเป็นศูนย์กลางแห่งการพัฒนา ซึ่งเน้นการพัฒนาคนโดยรอบด้านผสมผสานกันอย่างเหมาะสม ซึ่งประกอบด้วยการพัฒนาด้านประชากร เศรษฐกิจ สังคม สิ่งแวดล้อม เทคโนโลยี การเมือง การปกครอง โดยมีเป้าหมายสูงสุด คือ การพัฒนาทรัพยากรมนุษย์ซึ่งต้องพัฒนาคุณภาพชีวิตของประชากรในประเทศทั้งกาย ใจ ความคิด และสติปัญญาเพื่อการพัฒนาที่ยั่งยืน

 โครงการหมู่บ้านเศรษฐกิจชุมชนพึ่งตนเอง โดยกรมพัฒนาชุมชน กระทรวงมหาดไทยเป็นนโยบายฟื้นฟูเศรษฐกิจทุกแขนงให้กลับฟื้นคืนสู่สภาวะปกติและพร้อมที่จะเป็นพลังผลักดันต่อ

การพัฒนาต่อไปในอนาคตอย่างเต็มศักยภาพ และเป็นนโยบายเร่งด่วนในการแก้ไขปัญหาด้าน เศรษฐกิจตกต่ำด้าน “ปากท้อง” โดยการนำพระราชดำรัสขององค์พระบาทสมเด็จพระเจ้าอยู่หัว

ในเรื่อง “เศรษฐกิจพอเพียง” มาเป็นแนวทางในการดำเนินงานเพื่อส่งเสริม และสนับสนุนให้ประชาชนสามารถพึ่งตนได้ในทางเศรษฐกิจได้ทั้งทางเชิงคุณภาพและปริมาณ ส่งเสริมการเรียนรู้ร่วมกันในท้องถิ่น พร้อมทั้งการบูรณาการทรัพยากร สิ่งแวดล้อม บุคลากร แผนงาน งบประมาณ และการปฏิบัติงานในระดับหมู่บ้าน จนกระทั่งมีการประเมินผลโครงการหมู่บ้านเศรษฐกิจชุมชนพึ่งตนเองที่จังหวัดได้พิจารณาคัดเลือกเป็นหมู่บ้านเป้าหมายที่ดำเนินการในปี 2553 ทั่วประเทศ

ทุกจังหวัด ในจังหวัดกาฬสินธุ์มีหมู่บ้านที่ได้รับการคัดเลือก 3 หมู่บ้านด้วยกัน ซึ่งมีหลักการแนวทางและเกณฑ์ในการชี้วัดการเป็นหมู่บ้านเศรษฐกิจชุมชนพึ่งตนเองที่สอดคล้องกับทฤษฎีการพึ่งตนเองทางเศรษฐกิจของชนบท ประกอบด้วย หลักการ TERMS ซึ่งเป็นกรอบทฤษฎีที่ว่าด้วยการพึ่งตนเองด้านเทคโนโลยี (Technology : T) ด้านเศรษฐกิจ (Economic : E) ด้านทรัพยากร (Resource : R) ด้านจิตใจ (Mental : M) และด้านสังคม (Social : S) รวมทั้ง การมีส่วนร่วม และการจัดการ โดยเป็นผลงานการวิจัยของสถาบันวิทยาศาสตร์ และเทคโนโลยีแห่งประเทศไทย พ.ศ. 2538 ได้ทำการศึกษาหารูปแบบการพัฒนาที่ได้ผลซึ่งเกิดเป็นองค์ความรู้ใหม่ภายใต้กรอบทฤษฎีทางสังคม ได้แก่ ทฤษฎีโครงสร้างและหน้าที่ทฤษฎีระบบโดยการนำวิทยาศาสตร์ธรรมชาติ สังคมศาสตร์ และมนุษย์ศาสตร์มาบูรณาการให้เป็นสหวิทยาการที่ครอบคลุมทุกส่วนที่เกี่ยวข้องกับสังคมศาสตร์และการพัฒนาไว้ด้วยกัน (ดวงตา สราญรมย์, 2550, น. 99 – 107)

 สาเหตุของการทำวิจัยครั้งนี้ สืบเนื่องจากปรากฏการณ์วิกฤติทางเศรษฐกิจ และสังคมตามแผนนโยบายการพัฒนาประเทศทางเศรษฐกิจที่ผ่านมา และกระแสพระราชดำรัสของพระเจ้าอยู่หัวซึ่งเป็นแนวทางแก้ไขส่งผลให้เกิดการกำหนดนโยบายของรัฐบาลนำไปสู่การกำหนดแนวทางปฏิบัติการพัฒนาชุมชนของกระทรวงมหาดไทยจนสามารถทำให้มีหมู่บ้านเศรษฐกิจชุมชนพึ่งตนเองอำเภอละหนึ่งหมู่บ้านทั่วประเทศซึ่งได้บรรลุเป้าหมายตามที่ตั้งไว้ ผู้วิจัยได้เลือกขอบเขตการศึกษาในเขตเทศบาลตำบลธัญญา อำเภอกมลาไสย จังหวัดกาฬสินธุ์ ซึ่งในปี 2552 หมู่บ้านโนนมะค้ำ หมู่ที่ 4 ได้รับรางวัล รองชนะเลิศในโครงการประกวดหมู่บ้านเศรษฐกิจชุมชนพึ่งตนเอง ระดับอำเภอ และในปี 2553 หมู่บ้านหนองตุ หมู่ที่ 3 และหมู่ที่ 14 ได้รับรางวัลรองชนะเลิศอันดับ 2 ระดับจังหวัดในโครงการหมู่บ้านเศรษฐกิจพอเพียงด้วยสายใยรักแห่งครอบครัว เพื่อขจัดความยากจน ซึ่งเป็นโครงบูรณาการเพื่อขับเคลื่อนปรัชญา เศรษฐกิจพอเพียงของพระบาทสมเด็จพระเจ้าอยู่หัว ซึ่งมีปัจจัยพื้นฐานของชุมชนเช่นเดียวกับการเป็นหมู่บ้านเศรษฐกิจชุมชนพึ่งตนเอง ดังนั้นจึงสมควรที่จะค้นหาตัวปัจจัยทั้ง 7 ด้านตามกรอบทฤษฎีการพึ่งตนเองทางเศรษฐกิจของของชนบท ว่ามีปัจจัยใดที่สำคัญที่สุดที่มีผลให้ 3 หมู่บ้านนั้นกลายเป็นหมู่บ้านเศรษฐกิจชุมชนตนเอง ในขณะที่หมู่บ้านอื่น ๆ ที่อยู่ในเขตเทศบาลตำบลธัญญา ซึ่งตั้งอยู่ในท้องถิ่นเดียวกัน มีปัจจัยสิ่งแวดล้อมที่เอื้ออำนวยประโยชน์เหมือนกัน เป็นเพียงหมู่บ้านปกติธรรมดาทั่วไป และเนื่องจากผู้วิจัยทำงานที่เทศบาลตำบลธัญญา จึงควรทำการวิจัยเพื่อนำผลที่ได้มาพัฒนาท้องถิ่นของตนเองให้เจริญก้าวหน้าในลำดับต่อไป เพราะการเป็นหมู่บ้านเศรษฐกิจชุมชนพึ่งตนเอง คือหมู่บ้านที่แสดงให้เห็นศักยภาพของคนชุมชนที่สามารถพึ่งตนเองได้ อันนำไปสู่การพัฒนาชุมชน สังคม และสิ่งแวดล้อม ความสำคัญนี้จึงทำให้ผู้วิจัยสนใจที่จะทำการวิจัยและมุ่งหวังที่จะนำผลการวิจัยที่ได้นั้นไปเป็นแนวทางและปรับประยุกต์ใช้กับหมู่บ้านอื่น ๆ ได้ประสบผลสำเร็จในการเป็นหมู่บ้านเศรษฐกิจชุมชนพึ่งตนเอง เช่นเดียวกัน และครอบคลุมทุกหมู่บ้านทั่วประเทศเพื่อเป็นการแก้ไขและป้องกันปัญหาสังคมที่ผ่านสังคม โดยการทำให้ประชาชนทุกคนมีคุณภาพชีวิตที่ดีขึ้นมีความสุขทั่วหน้า ด้วยการสร้างความแข็งแกร่งในการพึ่งตนเอง ของประชาชนในระดับรากหญ้าจากการวางรากฐานสร้างความสมดุล และความเสมอภาคทั้งทางด้านเศรษฐกิจ และสังคม ซึ่งมีความสอดคล้องกับนโยบายรัฐบาลในปัจจุบันที่ระดมทุนสู่ชนบทนั้นคือกองทุนหมู่บ้าน ที่เป็นนโยบายเร่งขจัดปัญหาความยากจนโดยชุมชนเป็นผู้คิดเอง ทำเอง และแก้ปัญหาเอง เพื่อนำไปสู่การพัฒนาประเทศไทยอย่างมั่นคงและเข้มแข็งตลอดไป

**1.2 วัตถุประสงค์การวิจัย**

 1.2.1 เพื่อศึกษาความคิดเห็นเกี่ยวกับปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเองในเขตเทศบาลตำบลธัญญา อำเภอกมลาไสย จังหวัดกาฬสินธุ์

 1.2.2 เพื่อศึกษาระดับการเป็นหมู่บ้านเศรษฐกิจชุมชนพึ่งตนเองในเขตเทศบาลตำบลธัญญา อำเภอกมลาไสย จังหวัดกาฬสินธุ์

 1.2.3 เพื่อศึกษาปัจจัยที่มีผลต่อการเป็นหมู่บ้านเศรษฐกิจชุมชนพึ่งตนเองในเขตเทศบาลตำบลธัญญา อำเภอกมลาไสย จังหวัดกาฬสินธุ์

 1.2.4 เพื่อศึกษาข้อเสนอแนะ ในการเสริมสร้างการเป็นหมู่บ้านเศรษฐกิจชุมชนพึ่งตนเอง ในเขตเทศบาลตำบลธัญญา อำเภอกมลาไสย จังหวัดกาฬสินธุ์

**1.3 สมมติฐานการวิจัย**

 ปัจจัยที่มีผลต่อหมู่บ้านเศรษฐกิจชุมชนพึ่งตนเอง ได้แก่ ด้านสังคม ด้านเศรษฐกิจ

ด้านการเมืองการปกครอง ด้านสิ่งแวดล้อม ด้านอื่น ๆ (ความปลอดภัยและยาเสพติด

ด้านการรายงาน ติดตามประเมินผล ด้านการจัดการ และด้านเทคโนโลยีและภูมิปัญญาท้องถิ่น

**1.4 ขอบเขตการวิจัย**

 **1.4.1 ขอบเขตด้านพื้นที่**

 หมู่บ้านในเขตเทศบาลตำบลธัญญา อำเภอกมลาไสย จังหวัดกาฬสินธุ์ ที่ได้รับ

การคัดเลือกให้เป็นหมู่บ้านโครงการบูรณาการขับเคลื่อนปรัชญาเศรษฐกิจพอเพียงด้วยสายใยรักแห่งครอบครัวในระดับอำเภอและระดับจังหวัด 3 หมู่บ้าน ได้แก่ บ้านโนนมะค้ำ หมู่ 4 บ้านหนองตุ

หมู่ 3 และหมู่ 14

 **1.4.2 ขอบเขตด้านเนื้อหา**

 การวิจัยครั้งนี้เป็นการศึกษาเกี่ยวกับการพัฒนาเศรษฐกิจชุมชนที่พึงตนเอง กรณีศึกษาหมู่บ้านในเขตเทศบาลตำบลธัญญา อำเภอกมลาไสย จังหวัดกาฬสินธุ์ โดยผู้วิจัยศึกษาและสรุปจากเอกสารและงานวิจัยที่เกี่ยวข้อง 4 ด้าน ดังนี้ 1) ด้านครอบครัวมีความอบอุ่น 2) ด้านเศรษฐกิจมีความสมดุล 3) ด้านองค์กรชุมชนเข้มแข็ง และ4) ด้านการจัดการสิ่งแวดล้อมอย่างยั่งยืน

 **1.4.3 ขอบเขตด้านประชากร**

 ประชากรที่ใช้ในการวิจัยครั้งนี้ คือ หัวหน้าครอบครัว จำนวน 314 คน จาก 3 หมู่บ้าน

 **1.4.4 ขอบเขตด้านตัวแปรการวิจัย**

 1.4.4.1 ตัวแปรอิสระ ได้แก่ ปัจจัยที่มีผลต่อความเป็นหมู่บ้าน ได้แก่

 1) มิติทางด้านสังคม

 2) มิติด้านเศรษฐกิจ

 3) มิติทางด้านการเมืองการปกครอง

 4) มิติทางด้านสิ่งแวดล้อม

 5) มิติด้านอื่น ๆ (ความปลอดภัยและยาเสพติด

 6) การรายงาน ติดตามประเมินผล

 7) การจัดการ

 8) เทคโนโลยีและภูมิปัญญาท้องถิ่น

 1.4.4.2 ตัวแปรตาม ได้แก่ การเป็นหมู่บ้านเศรษฐกิจชุมชนพึ่งตนเอง ได้แก่

 1) ครอบครัวมีความอบอุ่น

 2) เศรษฐกิจมีความสมดุล

 3) องค์กรชุมชนเข็มแข็ง

 4) การจัดการสิ่งแวดล้อมอย่างยั่งยืน

 **1.4.5 ขอบเขตด้านระยะเวลา**

 ระยะเวลาตั้งแต่เดือน มกราคม 2556 – พฤษภาคม 2560

**1.5 นิยามคำศัพท์เฉพาะ**

 **ปัจจัยที่มีผลต่อความเป็นหมู่บ้าน** หมายถึง สถานที่มีประชาชนอยู่ร่วมตัวกันมากกว่า 1 คน และมีที่พัก ที่อยู่อาศัยที่ชัดเจนโดยมีเอกสารที่ควบครองถูกต้องตามกฎหมาย

 1. มิติทางด้านสังคม (ชุมชนเข้มแข็ง) หมายถึง การที่ชุมชนมีการจัดประชุมเวทีชาวบ้านอย่างสม่ำเสมอ มีการพูดคุยกันในประเด็นที่เกี่ยวกับการพัฒนาหมู่บ้าน การแบ่งหน้าที่กันทำงานตามที่ได้ตกลงในเวทีชาวบ้าน มีกิจกรรมร่วมกันสม่ำเสมอ สมาชิกในครอบครัวทำงานอยู่ในพื้นที่เดียวกันและมีอาหารบริโภคเพียงพอในครัวเรือนตลอดทั้งปี

 2. มิติด้านเศรษฐกิจ หมายถึง การที่เป็นสมาชิกกลุ่มออมทรัพย์ มีเงินฝากสะสมและลดการใช้จ่ายในสิ่งที่ไม่จำเป็น มีงานทำประจำและมีรายได้ตลอดทั้งปีหมู่บ้านมีเครือข่ายร้านค้าชุมชนที่ใช้ค้าขายกับชุมชนอื่น หมู่บ้านเป็นหมู่บ้านแก้ไขปัญหาความยากจน ปลูกผักสวนครัว เพื่ออุปโภค และค้าขาย

 3. มิติทางด้านการเมืองการปกครอง หมายถึง มีส่วนได้ร่วมแสดงความคิดเห็นในเวทีชาวบ้านในหมู่บ้าน มีส่วนร่วมในเวทีชาวบ้านสม่ำเสมอ ผู้นำทางเวทีชาวบ้านของท่านไม่ใช่ผู้นำที่ทางราชการแต่งตั้งให้สภา อบต. ในหมู่บ้านเปิดโอกาสให้บุคคลภายนอกร่วมรับทราบข้อมูล มีส่วนร่วมในการพัฒนาหมู่บ้านของท่านเสมอครัวเรือนในหมู่บ้านของท่านได้รับข่าวสารทั่วไป และข่าวสารการประกอบอาชีพอย่างสม่ำเสมอ

 4. มิติทางด้านสิ่งแวดล้อม หมายถึง สมาชิกในครอบครัวมีการอนุรักษ์ป่า และใช้ทรัพยากรจากป่าอย่างมีประสิทธิภาพครอบครัวทำการเกษตรโดยใช้ปุ๋ยคอก และปุ๋ยหมักแทนการใช้สารเคมีในการปราบศัตรูพืช หมู่บ้านมีการจัดระเบียบชุมชนอย่างสม่ำเสมอท่านและครอบครัวปลูกไม้ยืนต้น และไม้ผลหลากหลายชนิดมีการจัดการท่องเที่ยวเชิงอนุรักษ์

 5. มิติด้านอื่น ๆ (ความปลอดภัยและยาเสพติด)หมายถึง ครัวเรือนมีความปลอดภัยในชีวิตและทรัพย์สิน หมู่บ้านปลอดยาเสพติดให้โทษทุกชนิดหมู่บ้านของท่านมีการจัดการกับปัญหาโรคเอดส์ได้

 6. การรายงาน ติดตามประเมินผลหมายถึง หมู่บ้านได้มีการรายงานและติดตามจากอำเภอทางด้านชุมชนเข้มแข็ง ตลอดอย่างสม่ำเสมอ หมู่บ้านได้มีการติดตาม ประเมินผลทางด้านเศรษฐกิจจากระดับจังหวัด อย่างสม่ำเสมอ หมู่บ้านได้มีการติดตาม ประเมินผล ด้านสิ่งแวดล้อม ยาเสพติดและความปลอดภัยจากทางส่วนราชการต่าง ๆ อย่างสม่ำเสมอ

 7. การมีส่วนร่วมหมายถึง ครอบครัวได้รับประโยชน์จากการมีส่วนร่วมในการพัฒนาหมู่บ้าน การให้ความสำคัญในการทำประโยชน์เพื่อส่วนรวมมากกว่าประโยชน์สุขของตนเอง ช่วยสอดส่องดูแลความผิดปกติในหมู่บ้าน เข้าประชุม และมีส่วนร่วมสนับสนุนส่งเสริมกิจกรรมหมู่บ้านให้ปลอดยาเสพติด ร่วมสนับสนุนแสดงความคิดเห็นเพื่อช่วยแก้ไขปัญหาและพัฒนาหมู่บ้าน

 8. การจัดการหมายถึง การเข้ารับการอบรมหรือไปศึกษาดูงานทันทีที่มีหน่วยงานต่าง ๆ ได้จัดขึ้นการวางแผนและทำงานในโครงการหมู่บ้านปลอดยาเสพติด

การติดตามประเมินผลงานในโครงการหมู่บ้านปลอดยาเสพติด เมื่อเกิดปัญหาต่างๆ ในชีวิต จะแก้ไขที่ต้นเหตุของปัญหาท่านหาทางป้องกัน และมีแนวทางแก้ปัญหาที่จะเกิดขึ้นกับสิ่งต่าง ๆ ที่ต้องทำความสำเร็จที่เกิดขึ้นเพราะท่านและเพื่อนบ้านประชุมปรึกษาหารือ วางแผน กำหนดกิจกรรมและผู้ร่วมงานทุกคนมีความรับผิดชอบในงานที่ทำ

 **การเป็นหมู่บ้านเศรษฐกิจชุมชนพึ่งตนเอง** หมายถึง การเป็นหมู่บ้านน่าอยู่ ซึ่งประกอบไปด้วย ครอบครัวมีความอบอุ่น เศรษฐกิจมีความสมดุล องค์กรชุมชนเข้มแข็ง มีการจัดการทรัพยากรสิ่งแวดล้อมอย่างยั่งยืน

1. ครอบครัวมีความอบอุ่นหมายถึง ครอบครัวมีความคิดเห็นที่สามารถประสานความเข้าใจกันได้ ในครอบครัวมีความสุขสบายปลอดโปร่งโล่งใจ ทุกคนในครอบครัวรับฟังความคิดเห็นและยอมรับเหตุผลซึ่งกันและกัน ทุกคนในครอบครัวรักและเคารพเชื่อฟังท่านเป็นอย่างดี ทุกคนในครอบครัวคอยดูแลเอาใจใส่ช่วยเหลือซึ่งกันและกัน มีความผูกพันและเอื้ออาทรต่อกันทุกคนในครอบครัวมีการปรึกษาหารือเพื่อแก้ไขปัญหาในครอบครัวทุกคนในครอบครัวมีโอกาสอยู่พร้อมหน้ากัน ได้ทำกิจกรรมต่างๆร่วมกัน หรือในกรณีที่อยู่คนเดียวไม่สามารถอยู่พร้อมหน้ากัน แต่มีการติดต่อสื่อสารกัน เช่น โทรศัพท์ จดหมาย อีเมลหรือการส่งข้อความต่าง ๆ เมื่อเกิดปัญหา ในครอบครัวคนในครอบครัวของท่านไม่หนีออกจากบ้าน

 2. เศรษฐกิจสมดุลหมายถึง การที่ตัวเราและสมาชิกในครอบครัวช่วยเหลือตนเองได้ และรู้สึกพึงพอใจกับสภาพที่ตนเองเป็นอยู่ ครอบครัวมีการปลูกพืชผักสวนครัวรั้วกินได้ไว้รับประทานในครอบครัวครอบครัวของท่านมีรายได้จากอาชีพเสริม เช่นการปลูกผัก เลี้ยงกบ เลี้ยงปลา ฯลฯ ในครอบครัวมีการเก็บออมเงินจากรายได้ ในครอบครัวมีการทำบัญชีรายรับรายจ่ายครัวเรือนครอบครัวมีการคำนึงถึงการประหยัดรายจ่ายที่ไม่จำเป็น เช่น สิ่งอำนวยความสะดวก ที่ไม่จำเป็น การประหยัดพลังงานไฟฟ้า น้ำประปา มีการนำของเก่าหรือชำรุด มาซ่อมแซมเพื่อนำกลับมาใช้เพื่อแทนการซื้อใหม่

 3. องค์กรชุมชนเข้มแข็งหมายถึง การที่ตัวเราและครอบครัวไม่ได้รับผลกระทบจากภาวะวิกฤติทางเศรษฐกิจทั้งทางตรงและทางอ้อม การรวมกลุ่มเพื่อช่วยกันแก้ปัญหาจะทำให้ตนเองและชุมชนสามารถพึ่งตนเองได้และนำความสุขมาสู่ทุกคน การทำตามคำแนะนำจากราชการหรือเอกชนในการช่วยแก้ปัญหาและพัฒนาหมู่บ้าน การให้ความร่วมมือและสนับสนุนส่งเสริมกลุ่มที่ทำประโยชน์แก่ชาวบ้านและส่วนรวมภายในกลุ่มต่าง ๆ สมาชิกควรมีส่วนร่วมคิดและแก้ไขปัญหาเองด้วยการแลกเปลี่ยนความคิดเห็นกันและกัน ชุมชนควรมีการจัดบทบาทการทำงาน การแบ่งกลุ่มย่อยเชื่อมโยงเป็นเครือข่ายอย่างมีส่วนร่วมในกลุ่มต่าง ๆ ในชุมชนควรมีการตั้งคณะทำงานชุมชนร่วมกับหน่วยงานในท้องถิ่น

 4. การจัดการสิ่งแวดล้อมอย่างยั่งยืนหมายถึง การที่ทุกคนควรช่วยกันใช้วัสดุที่ทำมาจากธรรมชาติแทนการใช้ถุงพลาสติกและโฟม การแยกขยะและนำไปกำจัดอย่างถูกวิธี การว่ากล่าวตักเตือนผู้ที่ทิ้งขยะ สิ่งปฏิกูลลงบนถนน แม่น้ำ ลำคลองท่านและสมาชิกในครอบครัวช่วยลดปริมาณการใช้ขยะ เช่น การนำกลับมาซ่อมแซม การนำกลับมาใช้ใหม่ ใช้ประโยชน์จากสิ่งของที่ใช้แล้วท่านและสมาชิกในครอบครัวไม่เผาขยะหรือสิ่งปฏิกูลให้เกิดควันก่อความรำคาญต่อคนในชุมชน ท่านและสมาชิกในครอบครัวใช้ทรัพยากรธรรมชาติอย่างประหยัด เช่น ประหยัดไฟฟ้าและน้ำประปา ไม่เปิดทิ้งไว้โดยไม่จำเป็นท่านสนับสนุนช่วยขุดลอกคูคลอง กำจัด วัชพืช ปลูกดอกไม้ ต้นไม่ใหญ่เพื่อความสวยงามให้ร่มเงาบริเวณหน้าบ้านและตามถนนหนทางท่านและสมาชิก

ในครอบครัวช่วยกันจัดบ้านเรือนให้มีความเป็นระเบียบเรียบร้อยถูกสุขลักษณะ

**1.6 ประโยชน์ที่ได้รับจากการวิจัย**

 1.6.1 สามารถนำปัจจัยที่ศึกษามาเป็นแนวทางการพัฒนาการเป็นหมู่บ้านเศรษฐกิจชุมชนพึ่งตนเองของชุมชนในเขตเทศบาล ตำบลธัญญา อำเภอกมลาไสย จังหวัดกาฬสินธุ์ได้

 1.6.2 สามารถนำปัจจัยที่ศึกษานำไปพัฒนาเพื่อเป็นตัวชี้วัดระดับการพัฒนาของหมู่บ้าน

อื่น ๆ ต่อไปได้ และการนำไปสู่การพัฒนาที่ยั่งยืน